<classify> RAIS John Magufuli ametuma salamu za rambirambi kwa Mkuu wa Mkoa wa Mbeya, Albert Chalamila kutokana na vifo vya watu 11 na wengine 15 kujeruhiwa juzi jioni mkoani humo, kwa ajali ya barabarani.Taarifa ya Ikulu iliyotumwa kutoka Musoma na Kurugenzi ya Mawasiliano ya Rais, ilisema Rais Magufuli amepokea taarifa hiyo kwa mshtuko mkubwa. Nimepokea kwa mshtuko taarifa ya vifo vya watu 11 vilivyotokea leo jioni juzi huko Mbeya. Kwa mara nyingine tumewapoteza Watanzania wenzetu katika ajali ya barabarani na wengine wameumia.Nimesikitishwa sana na vifo hivi, ilisema sehemu ya taarifa hiyo ikimkariri Rais Magufuli akisema. Rais ametoa pole kwa wanafamilia waliopoteza ndugu zao katika ajali hiyo na pia pole kwa majeruhi na kuwaombea watibiwe na kupona haraka na kuungana na familia zao kuendelea na shughuli za kila siku.Ajali hiyo ilitokea saa 10 jioni juzi mteremko wa mlima wa Igawilo jijini Mbeya baada ya lori lenye viazi likitoka Tukuyu kwenda Mbeya Mjini kugonga magari matano likiwemo basi dogo lenye abiria.Pamoja na kutoa pole kwa wafiwa wote, ndugu, jamaa, marafiki na wote walioguswa na vifo hivyo, taarifa ilisema Rais Magufuli pia amewaombea marehemu wote wapumzike mahali pema peponi, Amina.Kutokana na ajali hiyo, Waziri wa Mambo ya Ndani ya Nchi, Kangi Lugola aliye katika ziara na Rais Magufuli naye ametoa salamu za pole kwa familia zilizopoteza wapendwa wao na kuwatakia majeruhi ahueni ya haraka ili warejee katika hali zao za kawaida na kuendelea na shughuli zao za kujenga nchi.Natoa pole kwa Watanzania wenzangu waliowapoteza wapendwa wao katika ajali hii na nawatakia majeruhi wote afya njema wapate ahueni haraka ili waweze kurejea katika hali zao za kawaida, alisema.  <topic>: KITAIFA 